Diari Oficial de la Generalitat Valenciana


Sumari del DOGV 8834, del 15-06-2020 (2020/4455)

RESOLUCIÓ d'11 de juny de 2020, de la Conselleria d'Educació, Cultura i Esport, per la qual es convoquen subvencions per als centres privats concertats i centres de titularitat de les corporacions locals de la Comunitat Valenciana destinades a la reposició i renovació de llibres de text i material curricular per al curs escolar 2020/2021.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8834

Data del DOGV
:   15-06-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/4455


Data del document
:   11-06-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ d'11 de juny de 2020, de la Conselleria d'Educació, Cultura i Esport, per la qual es convoquen subvencions per als centres privats concertats i centres de titularitat de les corporacions locals de la Comunitat Valenciana destinades a la reposició i renovació de llibres de text i material curricular per al curs escolar 2020/2021. [2020/4455]  
Mitjançant l'Ordre 26/2016, de 13 de juny, de la Conselleria d'Educació, Investigació, Cultura i Esport, es regula el programa de reutilització, reposició i renovació de llibres de text i material curricular a través de la creació i posada en funcionament de bancs de llibres de text i material curricular als centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals (DOGV 7806, 15.06.2016).  
  
Aquesta ordre té com a finalitat dotar els centres escolars d'un banc de llibres i material curricular al qual es podran acollir voluntàriament les famílies de l'alumnat matriculat en centres educatius sostinguts amb fons públics. També és objectiu del programa desenvolupar i fomentar en l'alumnat actituds de respecte i ús responsable dels béns finançats amb fons públics.  
El capítol III de l'esmentada ordre té la consideració de bases reguladores per als centres privats concertats i de titularitat de les corporacions locals. A les subvencions que se'ls atorgue els serà aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i, en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament general de subvencions.  
El Reial decret 463/2020, de 14 de març, va declarar l'estat d'alarma per a la gestió de la situació de crisi sanitària ocasionada per la Covid-19, el qual va ser modificat pel Reial decret 465/2020, de 17 de març. Mitjançant Resolució de 12 de març de 2020, de la consellera de Sanitat Universal i Salut Pública, es va suspendre temporalment l'activitat educativa i formativa presencial en tots els centres i etapes, cicles, graus, cursos i nivells d'ensenyament de la Comunitat Valenciana, a conseqüència de la situació i l'evolució del virus.  
En el marc de les mesures administratives i de contenció fixades pel Reial decret 463/2020, de 14 de març, cal adaptar els mecanismes necessaris per a la preparació i la posada en marxa del pròxim curs escolar.  
La Resolució de 4 de maig de la Secretaria Autonòmica d'Educació i Formació Professional, per la qual s'estableixen el marc i les directrius d'actuació a desenvolupar durant el tercer trimestre del curs 2019-2020 i l'inici del curs 2020-2021, davant la situació de crisi ocasionada per la Covid-19, estableix, en l'apartat cinqué, les directrius generals relatives als llibres de text i material curricular per al curs 2020-2021.  
  
Mitjançant la Resolució de 15 de maig de 2020, del conseller d'Educació, Cultura i Esport, es dicten les instruccions respecte al procediment d'admissió de l'alumnat als centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat per al curs 2020-2021. En l'apartat 12.2 s'estableix que la matrícula de l'alumnat que no requereix procés d'admissió per canvi de curs, cicle, etapa o nivell educatiu, dins del mateix centre i fins a la finalització de l'educació bàsica, serà organitzada de manera pròpia per cadascun dels centres docents, d'acord amb el principi d'autonomia en la gestió, sempre que no es conculque el dret a l'escolarització de l'alumnat en etapes obligatòries.  
  
Mitjançant la Resolució de 21 de maig de 2020, del director general de Centres Docents, s'estableix el calendari d'admissió de l'alumnat als centres públics i privats concertats de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat per al curs 2020-2021.  
Per tot això, en relació amb la gestió del Programa Banc de Llibres per al curs 2020-2021, i amb l'objectiu de garantir la seua correcta tramitació i que l'alumnat dispose del seu lot de llibres al començament del curs 2020-2021, tenint en compte les circumstàncies extraordinàries derivades de l'emergència sanitària, s'han introduït novetats en el procediment de tramitació respecte al curs anterior.  
  
Per al curs 2020-2021, amb l'objectiu que la capacitat de renovació i reposició dels llibres de text per als centres siga similar a la del curs anterior, i els centres puguen reposar i, si escau, renovar els llibres de text, s'ha fixat una taxa de reposició i renovació dels llibres de text i material curricular d'un 32 %.  
Per tot això, i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, propose:  
  
Primer. Objecte  
Convocar, per al curs escolar 2020-2021, les subvencions per als centres privats concertats i centres de titularitat de corporacions locals de la Comunitat Valenciana destinades a la reposició i renovació de llibres de text i material curricular.  
Les bases reguladores d'aquestes subvencions estan previstes en l'esmentada Ordre 26/2016, de 13 de juny, de la Conselleria d'Educació, Investigació, Cultura i Esport, d'ara en avant ordre de bases.  
  
  
Segon. Finançament  
1. L'import global màxim que podrà assignar-se en concepte d'aquestes subvencions per a aquesta convocatòria serà de 65.524.634,00 euros, distribuït entre els programes i línies de subvenció següents:  
- 7.548.960,00 euros, a càrrec de la línia de subvenció S8207, capítol IV, de la secció, servei, centre gestor i Programa 86.34.71.862.08 Ensenyament Primari, prevista en l'actual llei de pressupostos de la Generalitat.  
- 4.760.000,00 euros, a càrrec de la línia de subvenció S8208, capítol IV, de la secció, servei, centre gestor i Programa 39.09.30.025.89 Ensenyament Secundari, prevista en l'actual llei de pressupostos de la Generalitat.  
2. Els imports esmentats podran ser incrementats com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el qual preveu l'article 58, apartat 2, lletra a, del Reglament de la llei general de subvencions.  
3. Aquestes ajudes es convoquen amb la col·laboració del Ministeri d'Educació i Formació Professional a través del programa de finançament de llibres de text i material didàctic.  
  
Tercer. Beneficiaris  
Podran ser beneficiaris de les subvencions per a la gestió del programa de reposició i renovació de llibres de text i material curricular els centres docents privats concertats i centres de titularitat de les corporacions locals de la Comunitat Valenciana, amb alumnat escolaritzat en els nivells educatius d'Educació Primària, Educació Secundària Obligatòria, Formació Professional Bàsica i Educació Especial que participen en aquest programa, sempre que els esmentats centres ho sol·liciten i complisquen els requisits previstos en l'ordre de bases.  
  
  
Quart. Forma i termini de presentació de les sol·licituds  
1. La presentació de sol·licituds, així com la documentació annexa establida en l'article sisé d'aquesta resolució es realitzarà, exclusivament, de manera telemàtica.  
Per a la presentació telemàtica, la persona sol·licitant haurà de disposar de signatura electrònica avançada per qualsevol dels sistemes admesos en la seu de la Generalitat i indicats en l'esmentada seu https://sede.gva.es/va/web/sede\_electronica/sede\_certificados.  
2. La sol·licitud i la documentació annexa s'emplenarà i signarà a través de l'Oficina Virtual per als Centres Educatius (https://oficinavirtual.gva.es). El model de sol·licitud estarà a la disposició de les persones interessades en l'esmentada aplicació, accessible tant directament com a través de la seu electrònica de la Generalitat (https://sede.gva.es) en l'apartat Serveis, procediments administratius, Seu electrònica, i a través de la pàgina web de la Conselleria d'Educació, Cultura i Esport http://www.ceice.gva.es/va/web/centros-docentes/ayudas/subvenciones/libros-de-texto.  
3. En la pàgina web de la Conselleria d'Educació, Cultura i Esport, les persones interessades disposaran de les instruccions necessàries per al compliment d'aquest tràmit.  
4. El termini per a la presentació de les sol·licituds serà de 10 dies a comptar des de l'endemà de publicar-se aquesta resolució en el Diari Oficial de la Generalitat Valenciana.  
  
Cinqué. Signants de la sol·licitud  
Les sol·licituds dels centres les subscriuran les persones que figuren en el Registre de Representants de Centres Docents de la Comunitat Valenciana com a titulars dels respectius centres docents. En el cas de persones jurídiques, la sol·licitud ha de ser signada per la persona representant legal del centre. No serà necessari presentar l'acreditació de la titularitat o representació del centre, si prèviament ha sigut presentada en anteriors procediments o convocatòries.  
  
Sisé. Documentació que ha d'acompanyar la sol·licitud  
Juntament amb la sol·licitud haurà de presentar-se la documentació següent:  
1. Els centres sol·licitants que no autoritzen la Conselleria d'Educació, Cultura i Esport a consultar telemàticament que estan al corrent de les seues obligacions tributàries i amb la Seguretat Social, ho faran constar expressament a l'apartat corresponent de la sol·licitud, i hauran de presentar l'oportuna documentació:  
- Certificat actualitzat de l'Administració de la Seguretat Social, acreditatiu que l'entitat es troba al corrent de les seues obligacions amb la Seguretat Social.  
- Certificat actualitzat de la delegació corresponent de l'Agència Estatal de l'Administració Tributària, acreditatiu que l'entitat es troba al corrent de les seues obligacions tributàries amb la hisenda estatal.  
  
- Certificat actualitzat de la conselleria competent en matèria d'hisenda de la Generalitat, acreditatiu que l'entitat es troba al corrent de les seues obligacions tributàries amb la hisenda autonòmica valenciana.  
  
2. Els centres de titularitat de corporacions locals de la Comunitat Valenciana també hauran de presentar:  
- El certificat de l'acord de l'òrgan competent de la corporació pel qual s'autoritze la participació en aquesta convocatòria.  
- Documentació acreditativa de la capacitat de la persona signant de la sol·licitud per a representar la titularitat del centre.  
3. El model de sol·licitud telemàtica inclou tant la declaració responsable de la titularitat del centre de no estar incurs en les prohibicions per a obtindre la condició de persona beneficiària, previstes en l'article 13 de la Llei 38/2003, general de subvencions, com la declaració responsable del compromís de compliment de les obligacions que es deriven de la recepció de la subvenció.  
4. En cas que en la sol·licitud s'indique, a l'efecte de l'abonament de la subvenció, un compte bancari diferent de l'establit per al pagament de les despeses de funcionament del concert, s'haurà d'aportar un document de domiciliació bancària, segons el model establit en l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regulen la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat. Aquest model de domiciliació bancària està disponible en la pàgina web http://www.ceice.gva.es/va/web/centros-docentes/ayudas/subvenciones/libros-de-texto.  
5. De conformitat amb el que estableix la legislació bàsica sobre procediment administratiu comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, la Conselleria d'Educació, Cultura i Esport ho reclamarà telemàticament al centre i li concedirà un termini de 10 dies perquè puga esmenar la falta o aportar els documents preceptius.  
  
  
Seté. Participació de l'alumnat en el programa  
1. L'alumnat participant en el Programa Banc de Llibres durant el curs 2019-2020 no haurà de presentar cap sol·licitud per a ser-ho en el programa 2020-2021, ja que aquesta condició es manté, excepte si exerceix el seu dret de renúncia. En cas de renúncia, ho haurà de fer de manera explícita, mitjançant la sol·licitud habilitada a aquest efecte en el moment del lliurament de llibres. Aquesta renúncia no li eximirà de l'obligació de retornar els llibres que li han sigut deixats en règim de préstec.  
És condició indispensable que el centre on es trobe matriculat l'alumnat tinga la condició de participant en el Programa Banc de Llibres.  
2. Les persones que vulguen participar en el banc de llibres per primera vegada i ser beneficiàries, una vegada el centre tinga la condició de participant en el Programa Banc de Llibres, hauran de sol·licitar-ho, d'acord amb el model de sol·licitud electrònica que consta en la pàgina web de la Conselleria d'Educació, Cultura i Esport i en la seu electrònica de la Generalitat (https://sede.gva.es).  
Les persones interessades presentaran la sol·licitud de nova participació mitjançant el correu electrònic que els serà facilitat pel centre on es trobe matriculat l'alumnat en el curs 2019-2020, excepte aquell que es matricule en primer d'Educació Primària, que ho farà mitjançant el correu electrònic facilitat pel centre on es matricule en el curs 2020-2021. El centre arxivarà aquestes sol·licituds i requerirà la seua signatura al començament del curs escolar, com a requisit necessari perquè l'alumnat hi siga participant. En el cas que les famílies no tinguen la possibilitat d'enviar la seua sol·licitud per correu electrònic, el centre els facilitarà una altra manera de presentació.  
Els períodes de presentació de sol·licituds de participació en el banc de llibres per part de les famílies seran els següents:  
- Període ordinari: des de l'endemà de la publicació d'aquesta resolució en el DOGV fins al 15 de juliol de 2020.  
- Tres períodes extraordinaris:  
- Primer, del 16 de juliol al 4 de setembre de 2020.  
- Segon, del 7 al 30 de setembre de 2020.  
- Tercer, de l'1 al 30 d'octubre de 2020, inclusivament.  
No obstant això, la Conselleria podrà establir altres períodes de sol·licitud, si les circumstàncies així ho requereixen.  
3. Per a poder participar en el banc de llibres serà imprescindible, a la fi del curs o quan s'establisca des del centre, el lliurament, per part de l'alumnat, del lot complet de llibres de text i material curricular corresponents al curs 2019-2020, al centre on ha estat matriculat. A tal fi, per a realitzar aquest lliurament es facilitarà un document, segons el model que establisca la Conselleria.  
Per a realitzar el lliurament dels llibres de text i material curricular del curs 2019-2020 per part de les famílies, els centres tindran en compte les indicacions enfront de la Covid-19 determinades per les autoritats sanitàries i per la Conselleria d'Educació, Cultura i Esport.  
Quedarà exempt del requisit de lliurament de llibres l'alumnat que es matricule en primer d'Educació Primària durant el curs 2020-2021.  
  
Excepcionalment, per la situació de crisi sanitària i per tractar-se de material no reutilitzable, podrà quedar exempt del requisit de lliurament del lot de llibres l'alumnat matriculat en primer i segon d'Educació Primària en el curs 2019-2020, si així ho determina el centre escolar.  
  
4. L'alumnat dels nivells educatius inclosos en aquesta resolució matriculat en centres CAES i centres d'Educació Especial es considera participant en el banc de llibres per al curs 2020-2021, per tant, no es requereix la sol·licitud de participació individual en el programa.  
  
5. En el cas que l'alumnat no entregue el lot complet de llibres, el centre estudiarà els casos concrets i podrà sol·licitar un informe als serveis socials de la localitat o emetre'n un en què farà constar que les condicions socioeconòmiques de la unitat familiar i l'interés social i educatiu aconsellen la seua participació en el programa amb els mateixos drets que la resta de l'alumnat participant.  
  
  
Huité. Sol·licitud de compra i comunicació de necessitats per part dels centres docents  
1. Els centres mantindran, per al curs escolar 2020-2021, amb caràcter general, els llibres de text i la resta de materials curriculars utilitzats durant el curs 2019-2020, d'acord amb el que es preveu en la Resolució de 4 de maig de la Secretaria Autonòmica d'Educació i Formació Professional. Per tant, dins de les dotacions màximes previstes en aquesta convocatòria:  
a) Els centres podran reposar les unitats necessàries per a completar els lots de llibres i material curricular i substituir només aquells llibres de text o materials que es consideren deteriorats. Així mateix, podran reposar les llicències digitals que hagen caducat.  
b) Excepcionalment, els centres podran canviar els llibres de text en els casos següents:  
- Llibres de text i material curricular de primer i segon de Primària, atés que es tracta de material, majoritàriament, no reutilitzable.  
- ISBN descatalogat per l'editorial.  
- Centres que havien iniciat un procés de renovació en cursos anteriors i necessiten donar continuïtat al projecte ja iniciat.  
- Centres incomplets amb la implantació d'un nou curs.  
- Centres que a causa de la crisi sanitària han afegit metodologia digital per a adaptar-se a la formació no presencial durant el tercer trimestre del curs 2019-2020, i desitgen donar continuïtat al projecte en el curs 2020-2021, substituint els llibres de text per llicències digitals.  
2. Els centres docents que participen en aquesta convocatòria comunicaran a la Conselleria d'Educació, Cultura i Esport, a través de l'aplicació ITACA, les seues necessitats en concepte de reposició i de renovació de llibres de text i material curricular per al curs 2020-2021, d'acord amb el procediment previst en els articles 31 i 32 de l'Ordre 26/2016, de 13 de juny.  
3. Els períodes per a realitzar la comunicació de necessitats per part dels centres, tant per a les etapes d'Educació Primària i Educació Especial com per a les d'Educació Secundària Obligatòria i Formació Professional Bàsica, seran els següents:  
3.1. Període ordinari: de l'1 al 15 de juliol de 2020.  
3.2. Tres períodes extraordinaris:  
- Primer, del 23 de juliol al 4 de setembre de 2020.  
- Segon, del 14 al 30 de setembre de 2020.  
- Tercer, del 13 al 30 d'octubre de 2020, inclusivament.  
No obstant això, es podran establir altres terminis si les circumstàncies així ho requereixen. Si és procedent, es comunicarà als centres a través de l'aplicació ITACA.  
  
Nové. Import màxim de la subvenció  
1. La subvenció que es concedirà als centres docents beneficiaris es determinarà en funció de les necessitats de reposició i renovació dels llibres de text i material curricular comunicades, de conformitat amb el que es preveu en l'apartat anterior. No obstant això, s'estableixen els següents límits o imports màxims de la subvenció, en funció dels nivells educatius impartits:  
I. Per als cursos de 1r i 2n de Primària: es concedirà un import màxim de 160 euros per cada alumne/a participant en el programa. Els centres, a través de l'aplicació ITACA, emetran un xec llibre nominatiu per un import màxim de 160 euros, que entregaran a les famílies de cada alumne/a, d'acord amb el procediment establit en l'article 32 de l'ordre de bases. Es tindrà en compte el següent:  
a) Centres que utilitzen llibres de text en algunes matèries i material curricular d'elaboració pròpia en unes altres: l'adquisició dels llibres de text la realitzaran les famílies mitjançant el xec llibre. El material curricular d'elaboració pròpia serà adquirit pel centre i justificat a l'Administració per mitjà de les factures corresponents.  
b) Centres que utilitzen exclusivament material curricular d'elaboració pròpia: el material curricular d'elaboració pròpia serà adquirit pel centre i justificat a l'Administració per mitjà de les factures corresponents. No s'emetran xecs llibre.  
c) Centres d'acció educativa singular, centres agrupats rurals o uns altres en què, per les seues circumstàncies, estiga dificultada l'obtenció dels llibres de text per part de les famílies: els materials seran adquirits directament pel centre i justificats a l'Administració per mitjà de les factures corresponents. La direcció del centre elaborarà un informe que justifique el motiu de la compra directa, que s'arxivarà al centre docent i estarà a la disposició de l'Administració educativa, en cas de ser requerit.  
d) En tot cas, la dotació màxima a concedir (incloent-hi els llibres de text, el material curricular i el material d'elaboració pròpia) no superarà els 160 euros per alumne/a participant.  
II. De tercer a sisé de Primària i Educació Secundària Obligatòria:  
  
Per a l'alumnat de tercer a sisé de Primària i l'alumnat d'Educació Secundària Obligatòria s'han de distingir les situacions següents:  
  
a) Finançament de lots complets:  
a.1) Centres incomplets:  
Per als centres incomplets amb necessitat d'adquirir lots sencers, a causa de la implantació d'un nou curs durant l'any acadèmic 2020-2021, es concedirà un import màxim equivalent a l'estimació del valor d'un lot complet (175 euros en Primària i 278 euros en Secundària), per cada alumne/a del nou curs, sempre que participe en el banc de llibres. Per a la resta d'alumnat participant que no siga d'un curs nou, l'import màxim concedit serà el previst a l'apartat b.  
  
a.2) Centres amb augment de participants a causa d'un increment d'alumnat en un nivell determinat en el curs acadèmic 2020-2021:  
Per als centres amb necessitat de comprar lots sencers de llibres de text a causa d'un desfasament en el nombre d'alumnat matriculat entre cursos successius, es concedirà un import màxim equivalent a l'estimació del valor d'un lot complet (175 euros en Primària i 278 euros en Secundària), per cada alumne/a d'increment, sempre que siguen participants en el banc de llibres. Per a la resta d'alumnat participant que no supose un increment de matrícula, l'import a concedir serà el previst en l'apartat b.  
b) Finançament per reposició i/o renovació, en les circumstàncies previstes en aquesta convocatòria.  
b.1) Per a l'alumnat dels cursos de 3r a 6é d'Educació Primària, es concedirà un import màxim del 32 % de l'import total calculat a partir de l'alumnat participant i d'un cost mitjà del valor del lot dels llibres estimat en 175 euros.  
b.2) Per a l'alumnat dels cursos d'Educació Secundària Obligatòria, es concedirà un import màxim del 32 % de l'import total calculat a partir de l'alumnat participant i d'un cost mitjà del valor del lot dels llibres estimat en 278 euros.  
III. Formació Professional Bàsica i Educació Especial:  
a) Per a l'alumnat de Formació Professional Bàsica, es concedirà un import màxim de 70 euros per alumne/a participant.  
b) Per a l'alumnat de centres d'Educació Especial, es concedirà un import màxim de 70 euros per alumne/a matriculat/ada.  
c) Per a l'alumnat amb necessitats educatives especials escolaritzat en aules específiques d'Educació Especial, així com en aules de comunicació i llenguatge en centres ordinaris, es concedirà un import màxim de 70 euros per alumne/a participant en el banc de llibres.  
Aquests imports s'afegiran a les peticions que realitze el centre per a la resta d'alumnat segons l'apartat II d'aquesta resolució.  
IV. Centres d'Acció Educativa Singular  
Per a tot l'alumnat matriculat en centres d'Acció Educativa Singular, es concedirà un import màxim calculat segons la regulació indicada en els punts I, II i III anteriors.  
2. Els centres podran distribuir l'import total concedit independentment del curs, sempre que es tracte del mateix nivell educatiu, és a dir, en el nivell d'Educació Primària (incloent-hi l'Educació Especial) o en el nivell d'Educació Secundària (incloent-hi la Formació Professional Bàsica).  
  
Desé. Resolució i notificació  
1. Amb la finalitat d'agilitar l'abonament de les ajudes als centres docents, es podran concedir els imports a través de successives resolucions, atenent exclusivament la data de conformitat de la comunicació de necessitats presentada pel centre.  
2. Les resolucions corresponents es dictaran en el termini màxim establit en l'article 35.6 de l'ordre de bases.  
3. Les resolucions es notificaran als centres mitjançant la publicació en la pàgina web de la Conselleria d'Educació, Cultura i Esport, en aplicació de l'article 45.1.b de la Llei 39/2015, d'1 d'octubre, del procediment administratiu comú de les administracions públiques. També es publicarà en el Diari Oficial de la Generalitat Valenciana i en la Base de Dades Nacional de Subvencions, en compliment del que s'estableix sobre publicitat de subvencions en la Llei 38/2003, de 17 de novembre, general de subvencions. Així mateix, els imports concedits es comunicaran a cada centre a través de l'aplicació ITACA, en la mateixa pantalla utilitzada per a la comunicació de les seues necessitats econòmiques.  
  
  
Onzé. Emissió dels xecs llibre  
Una vegada dictada la resolució per la qual es concedeix la subvenció als centres beneficiaris, aquests podran emetre els corresponents xecs llibre dels cursos de primer i segon d'Educació Primària per a l'alumnat participant en el programa.  
  
Dotzé. Règim de pagament de la subvenció  
1. La subvenció s'abonarà als centres docents beneficiaris d'acord amb el que preveu l'article 36.1 de l'ordre de bases. En el cas d'entitats locals, amb caràcter previ al pagament, s'haurà d'acreditar que es troben al corrent en el compliment de l'obligació de rendició dels seus comptes anuals davant la Sindicatura de Comptes.  
2. Atés que aquesta subvenció està exceptuada del règim de pagament anticipat establit en la Llei 1/2015, de 6 de febrer, de la Generalitat, i d'acord amb el que estableix l'article 44.2.e de la Llei 10/2019, de 27 de desembre, de pressupostos de la Generalitat per a l'exercici 2020, s'abonarà, amb caràcter anticipat, el 80 % dels imports concedits una vegada dictades les resolucions corresponents. Així mateix, i d'acord amb el que estableix l'esmentat article, les persones beneficiàries d'aquesta subvenció estan exemptes de la prestació de garanties per pagament anticipat.  
3. L'import restant, fins a arribar com a màxim a les quantitats concedides, s'abonarà als centres beneficiaris, una vegada introduïdes a ITACA les factures presentades al centre per les llibreries o operadors comercials, i finalitzada la justificació per part del centre.  
4. En el cas que el centre, una vegada haja abonat la totalitat de les factures corresponents a la reposició o la renovació dels llibres i del material curricular, dispose d'un romanent, haurà de reintegrar-lo abans de la finalització del curs escolar, segons s'indica en l'article 36.6 de l'Ordre 26/2016.  
  
Tretzé. Termini de tramitació de les factures als centres i abonament d'aquestes  
1. El termini màxim perquè les llibreries o operadors comercials presenten les factures als centres docents serà el 17 de novembre de 2020.  
2. Les factures hauran d'incloure tots els requisits formals exigibles a aquestes, segons la normativa vigent.  
3. Els centres procediran immediatament a l'abonament de les factures presentades una vegada hagen rebut el pagament de la subvenció corresponent.  
  
Catorzé. Forma i termini de justificació  
1. Els centres beneficiaris justificaran la despesa realitzada per a la reposició i renovació dels llibres de text i material curricular per al curs 2020-2021, d'acord amb el que estableix l'ordre de bases, i utilitzaran l'aplicació informàtica ITACA. Els centres custodiaran les factures, que quedaran a la disposició de les comprovacions i requeriments que siguen necessaris, derivats de les actuacions de control a realitzar per part de la Conselleria.  
2. El termini màxim per a presentar la documentació justificativa prevista en l'article 36.2 de l'ordre de bases serà el 18 de novembre de 2020.  
  
Quinzé. Protecció de dades  
Les subvencions objecte d'aquesta convocatòria requereixen el tractament de dades personals de les persones representants de centres docents concertats i de titularitat de corporacions locals sol·licitants de la subvenció, així com de l'alumnat participant en el Programa Banc de Llibres i les seues persones representants en els termes següents:  
a) Responsable del tractament: Conselleria d'Educació, Cultura i Esport, amb domicili a l'av. de Campanar, 32, 46344 València, contacte sjnxhhbhhdvatjbbcvjgdiuk@hto.ou  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'Interoperabilitat (d'ara en avant PAI) o a altres administracions públiques, en cas en què no hi haja oposició a aquesta consulta, d'acord amb l'article 28 de la Llei 39/2015, i documentació que s'entregue per les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar aquestes persones interessades del tractament de les seues dades per la Conselleria en els termes previstos en aquest article.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals, segons les bases reguladores d'aquesta convocatòria i altres normes aplicables, incloses les que regulen el tràmit electrònic, les dades personals es tractaran per a l'admissió, valoració i, si escau, atorgament i justificació de la subvenció sol·licitada, així com per a l'emissió del xec llibre de caràcter nominatiu per a l'alumnat de primer i segon d'Educació Primària.  
  
d) Persones destinatàries de les dades: d'acord amb la legislació vigent i per a complir una missió realitzada en interés públic o en l'exercici de poders públics conferits a la Conselleria, les dades personals podran ser comunicades tant a la PAI, per a comprovar les dades de persones sol·licitants, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i uns altres tercers subjectes de dret privat amb interés legítim i/o dret d'accés en el procediment.  
  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la subvenció. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es recapten i pels terminis establits en les normes vigents per a complir obligacions i responsabilitats legals, i seran suprimides d'acord amb el que s'estableix en la normativa d'arxius i documentació.  
  
h) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic que es pot consultar en la pàgina web de la Conselleria www.ceice.gva.es, en l'adreça web següent: http://www.ceice.gva.es/va/registre-de-tractament-de-dades.  
- Enviant la petició a qualsevol de les adreces següents:  
Postal: avinguda de Campanar, 32, 46196 València  
Electrònica: nuszszliqjbpxeitsdinslau@ngu.ku  
- De manera presencial aportant la sol·licitud corresponent a través del registre.  
L'exercici dels drets requereix la identificació inequívoca de la persona interessada o d'aquella que la represente.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat Valenciana a través de hpf@hxx.qn o dirigint-se al passeig de l'Albereda, 16, 46377 València.  
Més informació sobre el tractament de dades personals consultant el Registre de Tractament de Dades en http://www.ceice.gva.es/va/registre-de-tractament-de-dades.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, les persones interessades podran interposar, potestativament, un recurs de reposició, o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de ser publicada o a partir de l'endemà a aquell en què es notifique la resolució expressa del recurs de reposició o en el qual aquest haja de considerar-se presumptament desestimat.  
  
València, 11 de juny de 2020. El conseller d'Educació, Cultura i Esport: Vicent Marzà i Ibáñez.